b'\n_START_ARTICLE_\nJakob Aleksi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem \xc5\xa1tudiju bogoslovja v Mariboru je 1928 doktoriral na Teolo\xc5\xa1ki fakulteti v Ljubljani, specializacijo pa opravil na Vzhodnem in\xc5\xa1titutu v Rimu ter francoski bibli\xc4\x8dni in arheolo\xc5\xa1ki \xc5\xa1oli v Jeruzalemu. Bil je profesor na visoki bogoslovni \xc5\xa1oli v Mariboru in ravnatelj dija\xc5\xa1kega semeni\xc5\xa1\xc4\x8da, od 1947 profesor bibli\xc4\x8dnih ved na Teolo\xc5\xa1ki fakulteti v Ljubljani. Preu\xc4\x8deval je teolo\xc5\xa1ko-bibli\xc4\x8dna in sociolo\xc5\xa1ko-politi\xc4\x8dna vpra\xc5\xa1anja. Na bibli\xc4\x8dnem podro\xc4\x8dju se je posvetil predvsem zgodovinskim vpra\xc5\xa1anjem in bibli\xc4\x8dni arheologiji. Strokovna dela je objavljal predvsem v Bogoslovnem vestniku.'